Onko Hervannasta tullut ongelmalähiö? ”Uskallan viedä koiran ulos illallakin”

LÄHIÖ Hervannasta näyttäisi tulevan Tampereen ensimmäinen ghetto ja ratikasta mamujuna, totesi kaupunginvaltuutettu Veikko Vallin (ps). Tamperelainen lähti kysymään hervantalaisilta, miten on.

Kerttu Alanen (iso kuva) pitää Hervantaa rauhallisena seutuna. Tyytyväisiä ovat myös Riku Latokartano ja Anja Kärkkäinen (pienet kuvat). Pekka Ruissalo Katso isompi kuva

Katso isompi kuva

Pekka Ruissalo

Hervannan ytimessä Kauppakeskus Duon nurkilla seisoo tumma nuori nainen, joka katsoo pitkään kun häneltä kysyy, onko hän kokenut Suomea ennakkoluuloiseksi maaksi tai Hervantaa turvattomaksi lähiöksi. Hollannin kansalainen, 30-vuotias Abigail Techewa on juuri muuttanut Suomeen ghanalaissyntyisen miehensä kanssa, ja ensimmäinen asuinpaikka täällä on Tampereen Hervanta.

– Suomessa vaikuttaa olevan siistiä ja puhdasta. En ole kuullut, että teillä olisi tuollaisia ongelmia, Techewa vastaa.

Tampereen kaupunginvaltuutettu Veikko Vallin on ollut huolissaan Hervannan turvallisuudesta. Vallin on kertonut kuulleensa, ettei lähiössä ole mukavaa lähteä iltaisin ulos. Läheiseltä pysäkiltä löytyy eläkkeellä oleva Kerttu Alanen, jonka koira huolehtii siitä että ulos on lähdettävä tarvittaessa mihin kellonaikaan tahansa.

– Koiran kanssa mennään päivittäin ulos iltakymmenen jälkeen. Ei ole koskaan pelottanut. Hervannassa on rauhallista, vuodesta 2006 asti seudulla asunut Alanen sanoo.

Viereiseltä parkkipaikalta löytyy variaatio maassamuuttajasta Hän on Riku Latokartano, joka on ehtinyt saada jo hyvän käsityksen maan sisäisistä kulttuurisista erityispiirteistä synnyttyään Kustavissa ja muutettuaan lukion jälkeen insinööriopintoihin Tampereen Hervantaan.

– Jos verrataan Turun Varissuota ja Tampereen Hervantaa, niin kyllä täällä on minun mielestäni rauhallisempaa. En ole ikinä nähnyt täällä minkäänlaista kärhämää, Latokartano sanoo.

Ikäisistään ulkomaalaisista miehellä on kokemusta.

– Japanilaisia on insinööriopiskelijoissa runsaasti, Latokartano sanoo.

Hervanta Asuinaluetta alettiin suunnitella arkkitehtikilpailulla vuonna 1967. Ensimmäiset asukkaat muuttivat alueelle 1973. Alueella sijainnut Hepolammin kaatopaikka sulki ovensa joulukuussa 1976. Vuoden 2014 joulukuussa Hervannan asukasluku oli 24 387 Rusko ja Hervantajärvi mukaanlukien. Vieraskielisten osuus väestöstä oli tuolloin 18,7%. Yleisimmät kansalaisuudet ovat Viro, Venäjä ja Kiina.